Likumprojekts

**Grozījumi Sēklu un šķirņu aprites likumā**

Izdarīt Sēklu un šķirņu apriteslikumā (Latvijas Republikas Saeimas un Ministru Kabineta Ziņotājs, 1999, 22. nr.; 2002, 11. nr.; 2003, 22. nr.; 2004, 13., 21. nr.; 2006, 1. nr.; 2007, 3. nr.; 2008, 15. nr.; 2009, 20. nr.; Latvijas Vēstnesis 2010, 206. nr.; 2012, 108. nr.; 2013, 92. nr.; 2014, 66. nr.) šādus grozījumus:

1.Izteikt 2. panta 4. punktu šādā redakcijā:

“4) Valsts augu aizsardzības dienests:

a) sertificē sēklas;

b) uztur augu šķirņu saimniecisko īpašību novērtēšanas datubāzi saskaņā ar normatīvajiem aktiem par augu šķirnes saimniecisko īpašību novērtēšanu;

c) veic visas darbības, kas saistītas ar Kultūraugu uzraudzības valsts informācijas sistēmas Latvijas augu šķirņu kataloga un Kultūraugu uzraudzības valsts informācijas sistēmas Augļu koku un ogulāju šķirņu saraksta veidošanu, uzturēšanu, informācijas glabāšanu un publicēšanu;

d) īsteno starptautiskās Ekonomiskās sadarbības un attīstības organizācijas (*OECD*) Labības un Stiebrzāļu un tauriņziežu shēmas šķirņu sertifikācijai sēklu apritei starptautiskajā tirgū;

e) veic visas darbības, kas saistītas ar Latvijā reģistrēto augu šķirņu iekļaušanu Eiropas Savienības lauksaimniecības augu kopējā katalogā, Eiropas Savienības kopējā dārzeņu šķirņu katalogā (turpmāk — Eiropas Savienības kopējie šķirņu katalogi) vai Eiropas Savienības kopējā Augļu koku un ogulāju šķirņu sarakstā (*FRUMATIS*);

f) izpilda Eiropas Savienības tieši piemērojamo normatīvo aktu prasības par šķirnēm un sēklu apriti;

g) sadarbojas ar citu valstu attiecīgajām sertifikācijas institūcijām;

h) nodrošina piedalīšanos Eiropas Savienības tiesību aktos paredzētajās salīdzinošajās pārbaudēs un attiecīgajos pētījumos;

i) kārto un uztur Kultūraugu uzraudzības valsts informācijas sistēmas Sēklaudzētāju un sēklu tirgotāju reģistru (turpmāk — Sēklaudzētāju un sēklu tirgotāju reģistrs);

j) uzrauga un kontrolē sēklu apriti;

k) pilda references laboratorijas funkcijas sēklu kvalitātes noteikšanā un sniedz citus laboratoriskos pakalpojumus;

l) normatīvajos aktos par sēklaudzēšanu un sēklu tirdzniecību paredzētajos gadījumos sertificē sēklas ar pazeminātu dīgtspēju;

m) uztur oriģinālo sēklu paraugus Latvijas augu šķirņu katalogā iekļautajām šķirnēm, kurām Valsts augu aizsardzības dienests ir pieprasījis šķirnes pārbaudi, kā arī saglabājamām un noteiktos apstākļos audzējamām dārzeņu šķirnēm;

n) organizē vai veic pēcpārbaudi sertificētām sēklām, standartsēklām, saglabājamās šķirnes sēklām un noteiktos apstākļos audzējamas dārzeņu šķirnes sēklām;

o) izsniedz atļauju tādu lopbarības augu sēklu maisījumu tirdzniecībai, kuri paredzēti dabiskās vides saglabāšanai (turpmāk — sēklu maisījumi dabiskās vides saglabāšanai).”

2. Izteikt 4. pantu šādā redakcijā:

„**4. pants. Sēklaudzētāju, sēklu sagatavotāju, saiņotāju un tirgotāju reģistrācija**

(1) Persona iesniedz Valsts augu aizsardzības dienestā iesniegumu reģistrācijai Sēklaudzētāju un sēklu tirgotāju reģistrā, ja tā nodarbojas ar sertificētu sēklu sēklaudzēšanu un tirdzniecību (turpmāk — sēklaudzētājs) vai ar sēklu sagatavošanu vai saiņošanu (turpmāk — sagatavotājs vai saiņotājs).

(2) Reģistrācija Sēklaudzētāju un sēklu tirgotāju reģistrā notiek normatīvajos aktos par sēklaudzēšanu un sēklu tirdzniecību noteiktajā kārtībā.

(3) Personu svītro no Sēklaudzētāju un sēklu tirgotāju reģistra, ja:

1) reģistrētā persona ir iesniegusi attiecīgu iesniegumu;

2) juridiskā persona ir izslēgta no komercreģistra vai fiziskā persona ir mirusi;

3) normatīvajos aktos par sēklaudzēšanu un sēklu tirdzniecību paredzētajos gadījumos;

4) divu gadu laikā pēc pēdējā iesnieguma saņemšanas dienas Valsts augu aizsardzības dienestā nav iesniegts iesniegums sēklu sertifikācijai. Šajā gadījumā Valsts augu aizsardzības dienestam ir tiesības personu svītrot no Sēklaudzētāju un sēklu tirgotāju reģistra bez iepriekšēja brīdinājuma.

(4) Izmaiņas Sēklaudzētāju un sēklu tirgotāju reģistrā izdara Valsts augu aizsardzības dienests pēc personas iesnieguma saņemšanas un izvērtēšanas, ja ir samaksāta valsts nodeva.

(5) Valsts augu aizsardzības dienests savā tīmekļvietnē ievieto informāciju par reģistrētajām personām, kas pēdējo divu gadu laikā iesniegušas iesniegumu sēklu sertifikācijai, norādot juridiskās personas nosaukumu un juridisko adresi vai fiziskās personas vārdu un uzvārdu, kā arī sēklaudzētāja kodu, darbības veidu un tālruņa numuru.”

3. Izteikt 11. pantu šādā redakcijā:

„**11. pants. Latvijas augu šķirņu katalogs**

(1) [Latvijas augu šķirņu katalogs](https://likumi.lv/ta/id/26329-latvijas-augu-skirnu-katalogs) ir augu šķirņu saraksts, kurā iekļauto šķirņu sēklas atļauts sertificēt vai pārbaudīt kā standartsēklas, saglabājamās šķirnes sēklas vai noteiktos apstākļos audzējamas dārzeņu šķirnes sēklas un pārdot tās saskaņā ar normatīvajiem aktiem par sēklaudzēšanu un sēklu tirdzniecību, kā arī normatīvajiem aktiem par saglabājamo šķirņu vai [noteiktos apstākļos audzējamo dārzeņu šķirņu atzīšanu un sēklu apriti](https://likumi.lv/ta/id/224318-noteiktos-apstaklos-audzejamas-darzenu-skirnes-atzisanas-un-seklu-aprites-noteikumi).

(2) Katalogā iekļauj labības, lopbarības augu, eļļas augu un šķiedraugu, biešu, kartupeļu un dārzeņu šķirnes.

(3) Valsts augu aizsardzības dienests savā tīmekļvietnē ievieto augu šķirņu katalogu, kurā norāda šādu informāciju:

1) šķirnes nosaukumu;

2) termiņu, uz kādu šķirne iekļauta katalogā;

3) valsti, kurā šķirne selekcionēta;

4) selekcionāra vai šķirnes uzturētāja nosaukumu, adresi un tālruņa numuru — juridiskai personai vai vārdu, uzvārdu un tālruņa numuru — fiziskai personai;

5) selekcionāra tiesību īpašnieka vai tā selekcionāra tiesību īpašnieka pilnvarotā pārstāvja nosaukumu, adresi un tālruņa numuru, kuram ir tiesībām slēgt licences līgumu, — juridiskai personai vai vārdu, uzvārdu un tālruņa numuru — fiziskai personai;

6) šķirni raksturojošos rādītājus;

7) norādi, ja šķirne ir ģenētiski modificēta;

8) norādi "saglabājamā šķirne", ja tā katalogā ir iekļauta kā saglabājamā šķirne;

9) norādi "noteiktos apstākļos audzējama dārzeņu šķirne", ja tā katalogā ir iekļauta kā noteiktos apstākļos audzējama dārzeņu šķirne.

(4) Valsts augu aizsardzības dienests pieņem lēmumu par šķirnes iekļaušanu katalogā vai svītrošanu no tā, kā arī par citiem grozījumiem tajā. Valsts augu aizsardzības dienests saskaņā ar normatīvajiem aktiem par kataloga veidošanu publicē oficiālajā izdevumā "Latvijas Vēstnesis" informāciju par pieņemtajiem lēmumiem.”

4. Izslēgt 11.1 panta ceturto un piekto daļu.

5. Izteikt 12.1 panta piekto daļu šādā redakcijā:

„(5) Valsts augu aizsardzības dienests savā tīmekļvietnē ievieto šķirņu sarakstu, kurā norāda šādu informāciju:

1) sugas botānisko nosaukumu;

2) šķirnes nosaukumu un tā sinonīmus;

3) norādi "oficiāls apraksts" vai "oficiāli atzīts apraksts";

4) valsti, kurā šķirne selekcionēta (ja informācija ir pieejama);

5) iesniedzēja nosaukumu, adresi un tālruņa numuru;

6) norādi, ja šķirne ir ģenētiski modificēta;

7) datumu, kad šķirne iekļauta šķirņu sarakstā vai pagarināts šķirnes uzturēšanas termiņš šķirņu sarakstā;

8) termiņu, uz kādu šķirne iekļauta šķirņu sarakstā;

9) tās personas nosaukumu, adresi un tālruņa numuru, kurai pieejams mātesaugs;

10) šķirnes aprakstu.”

6. Izteikt 12.2 pantu šādā redakcijā:

**“12.2 pants. Šķirņu iekļaušana augļu koku un ogulāju šķirņu sarakstā**

Valsts augu aizsardzības dienests šķirni iekļauj augļu koku un ogulāju šķirņu sarakstā, ja tā atbilst šādām prasībām:

1) tai ir viens no šādiem šķirnes aprakstiem:

a) oficiālais šķirnes apraksts pēc atšķirīguma, viendabīguma un stabilitātes pārbaudes saskaņā ar normatīvajiem aktiem par šķirnes atšķirīguma, viendabīguma un stabilitātes pārbaudi;

b) normatīvajiem aktiem par šķirņu saraksta veidošanu minētajām prasībām atbilstošs šķirnes apraksts, ja šķirnei nav veikta šķirnes pārbaude un šķirne ir bijusi tirdzniecībā līdz 2012. gada 30. septembrim;

2) Latvijā ir pieejams mātesaugs, no kura iegūst pavairošanas materiālu;

3) šķirnes nosaukums atbilst normatīvajos aktos par šķirņu saraksta veidošanu minētajām prasībām;

4) ģenētiski modificētajai šķirnei ir izdota atļauja tās izplatīšanai tirgū saskaņā ar normatīvajiem aktiem par ģenētiski modificētu organismu apriti.”

7. Izteikt VII nodaļas nosaukumu šādā redakcijā:

**“VII nodaļa**

**Likuma izpildes kontrole, kā arī administratīvā atbildība sēklu tirdzniecības jomā un kompetence sodu piemērošanā”**

8. Izteikt 20. pantu šādā redakcijā:

**“20. pants. Administratīvā atbildība sēklu tirdzniecības jomā**

Par sēklu tirdzniecības prasību pārkāpšanu izsaka aizrādījumu vai piemēro naudas sodu fiziskajām personām no septiņām līdz četrdesmit divām naudas soda vienībām, bet juridiskajām personām — no četrpadsmit līdz septiņdesmit naudas soda vienībām.”

9. Papildināt likumu ar 20.1pantu šādā redakcijā:

„**20.1 pants. Kompetence sodu piemērošanā**

Administratīvo pārkāpumu procesu par šā likuma 20. pantā minētajiem pārkāpumiem veic Valsts augu aizsardzības dienests.”

10. Papildināt 21. panta 2. punktu pēc vārda „pārstāvji” ar vārdiem „kā arī persona, kas audzē un tirgo pavairošanas materiālu”

11. Papildināt pārejas noteikumus ar 17. un 18. punktu šādā redakcijā:

„17. Grozījums šā likuma 4. panta trešajā daļā par personas svītrošanu no reģistra stājas spēkā 2020. gada 1. septembrī.

18. Grozījumi šā likuma 20. pantā par administratīvo atbildību un 20.1 pants stājas spēkā 2020. gada 1. janvārī.”

Zemkopības ministrs Kaspars Gerhards